Amalienborg
Store norske leksikon,Kunst og estetikk,Arkitektur og landskap,Kirker, slott og gårder,Slott og palasser,Slott og palasser i Danmark
Amalienborg er den danske kongefamiliens residens i København, oppført 1749–60 etter tegninger av Nicolai Eigtved.
Det grasiøse og representative anlegget består av fire nesten ensartede paleer i rokokkostil, oppført for fire samarbeidende, adelige byggherrer (A.G. Moltke, C.F. von Levetzau, Joachim von Brockdorff og Severin L. Løvenskiold) omkring en åttekantet plass som inngikk i planene for en ny bydel, Frederiksstaden. Løvenskiold maktet ikke kostnadene ved byggingen, så han solgte sitt uferdige palé til enkegrevinne Anna Sophie Schack i 1754.I 1771 ble Jacques Salys rytterstatue av kong Frederik 5 reist midt på slottsplassen. Etter Christiansborgs brann 1794 ble de to søndre paleer, senere også de andre, overtatt av kongehuset. Samtidig ble de to førstnevnte forbundet med en kolonnade, tegnet av C.F. Harsdorff.Dronningen bor i Christian 9s (tidligere Schacks) palé på sørøstsiden av plassen. I bygningen på nordvestsiden (Christian 8s, tidligere Levetzaus palé) ble det i 1994 åpnet et familiemuseum med samlinger fra det nåværende danske kongehus (Glücksburg).Navnet er overtatt fra dronning Sofie Amalies lystslott, som lå på samme sted, men brant i 1689. Les mer i Store norske leksikon arkitektur i Danmark Det danske kongehuset Københavns historie